সোমবার থেকে জেলায় জেলায় বৃষ্টি! শীতের দাপট উধাও রাজ্যে?

কলকাতা: গত বছর নভেম্বর থেকেই শীত পড়েছিল প্রশ্নের মুখে। সবার মুখে মুখে একটাই প্রশ্ন, কবে পড়বে জাঁকিয়ে শীত? ডিসেম্বরের শেষ সপ্তাহে শীতের দেখা মিললেও, তা বেশিদিন টিকল না। হাওয়া অফিস জানিয়েছে, রবিবার থেকে জেলায় জেলায় বাড়বে তাপমাত্রা। একধাক্কায় অনেকটাই চড়বে পারদ। পাশাপাশি সোমবার থেকে বৃষ্টির পূর্বাভাস দিয়েছে হাওয়া অফিস। সব মিলিয়ে আপাতত হাড়কাঁপানো শীতের আমেজকে বলতে হবে টাটা বাই।

মঙ্গলবার দার্জিলিং, কালিম্পং ও উঁচু পার্বত্য এলাকায় হালকা তুষারপাতের সম্ভাবনা। হালকা থেকে মাঝারি বৃষ্টি হতে পারে দার্জিলিং, কালিম্পং, আলিপুরদুয়ার, কোচবিহারে। ভারী বৃষ্টির সম্ভবনা সোমবার রাত থেকে বুধবার সকালের মধ্যে। মেঘলা আকাশের কারণে পারদ চড়বে বেশ কয়েক ডিগ্রি।

আরও পড়ুন: সাগর মেলায় আরও জোরালো অগ্নিনির্বাপন ব্যবস্থা

আবহাওয়া দফতর আরও জানিয়েছে, পশ্চিমী ঝঞ্ঝার প্রভাবে আটকে যাবে উত্তর–পশ্চিমের শীতল হাওয়া। ফলে আপাতত থমকে যাবে শীত। বঙ্গোপসাগর থেকে বাড়বে পূবালী হাওয়ার দাপট। রবিবার থেকে টানা চারদিন তাপমাত্রা থাকবে স্বাভাবিকের থেকে ৩ থেকে ৪ ডিগ্রি বেশি।

তবে বুধবার ফের পারদ পতনের সম্ভবনা। একধাক্কায় তাপমাত্রা কমবে অনেকটা। অপরদিকে, কলকাতায় সর্বনিম্ন তাপমাত্রা শনিবারের থেকে বেড়েছে অনেকটা। শনিবার কলকাতার তাপমাত্রা ছিল ১৪.৪ ডিগ্রি সেলসিয়াস, রবিবার তা ছাড়িয়েছে ১৬ ডিগ্রি।

দক্ষিণবঙ্গের পাশাপাশি রবিবার থেকে তাপমাত্রা বাড়বে উত্তরবঙ্গের জেলাগুলিতেও। তাপমাত্রা বাড়বে দুই থেকে তিন ডিগ্রি। দিনের পাশাপাশি বাড়বে রাতের তাপমাত্রাও। সোমবাড় ও মঙ্গলবার দক্ষিণবঙ্গে থাকবে আংশিক মেঘলা আকাশ। কুয়াশার দাপট থাকবে উত্তরবঙ্গে।